དེ་རྗེས་དབུས་འབྲེལ་མཐུད་པ་སྨན་པ་མཁྱེན་རབ་ལགས་ཀྱིས་ཚོགས་འདུའི་ངོ་སྤྲོད་གསུང་བཤད་གྲུབ་མཚམས་འབྲེལ་མཐུད་པ་སྤྱི་ཟུར་ཡོན་ཏན་རྒྱ་མཚོ་ལགས་ཀྱིས་ལོ་གཅིག་དང་ཕྱེད་ཀའི་ལས་བསྡོམས་དང་རྩིས་ཁྲ་སྒྲོགས་སྦྱང་གྲུབ་བསྟུན་སྐུ་མགྲོན་གཙོ་བོ་མཆོག་གིས་གསུང་བཤད་གནང་དོན། དེ་རིང་འདིར་དབུ་མའི་ལམ་གྱི་ལས་འགུལ་ཁང་གི་འགན་འཛིན་ལྷན་ཚོགས་ཐོག་དམིགས་བསལ་གསར་པ་ཞིག་ཞུ་རྒྱུ་མི་འདུག ན་ནིང་འགན་འཛིན་ལྷན་ཚོགས་སྐབས་བཅར་རྒྱུ་བྱུང་ལ་བཀའ་ཁྲི་མཆོག་གིས་གནད་དོན་འདི་དང་འབྲེལ་བའི་ཐོག་གསུང་བཤད་ཟབ་རྒྱས་གནང་ཡོད། ལྷག་པར་༸གོང་ས་མཆོག་གིས་དུས་ནས་དུས་སུ་བཀའ་སློབ་མང་པོ་ཕེབས་ཡོད་སྟབས་ངས་དམིགས་བསལ་འགྲེལ་བཤད་རྒྱག་རྒྱུའི་དགོས་པ་མཐོང་གི་མི་འདུག འོན་ཀྱང་ཁྱེད་རང་ཚོ་སྒྲིག་འཛུགས་འདི་གལ་ཆེན་པོ་ཆགས་ཡོད་པ་ལྟར་ལས་འགུལ་ཡང་སྤྱི་ཚོགས་ནང་ཕན་ཐོགས་ཡོད་པ་མང་པོ་ཞིག་སྤེལ་དང་སྤེལ་མུས་རེད། ཁྱེད་རང་ཚོ་དབུ་མའི་ལམ་གྱི་སྒྲིག་འཛུགས་འདི་ཡང་དམིགས་ཡུལ་དང་དགོས་པ་ངེས་ཅན་ཞིག་གི་ཐོག་ནས་བཙུགས་པ་རེད། དེ་བཞིན་འདིིར་དཔལ་འབྱོར་གྱི་རྒྱབ་བརྟེན་གནང་མཁན་ཚང་མར་བསྔགས་བརྗོད་ཞུ་རྒྱུ་ཡིན། དེང་སང་འོས་བསྡུ་ཆེན་མོའི་བྲེལ་ཟིང་སྐབས་ཚགས་པར་སོགས་ཆ་ཚང་ཀློག་རྒྱུ་མ་རག་ནའང་དཔྱད་པ་བྱེད་སྐབས་ང་རང་ཚོའི་སྤྱི་ཚོགས་ནང་མི་ཁག་གཅིག་ལ་ཆབ་སྲིད་ཀྱི་ལྟ་བ་བརྟན་པོ་ཨེ་ཡོད་སྙམ་པའི་བསམ་བློ་མང་པོ་ཞིག་འཁོར་ཡོང་གི་འདུག དཔེར་ན། རང་བཙན་གྱི་ལྟ་བ་འཁྱེར་མཁན་གྱི་ཚོགས་པའི་ནང་ལ་ཡང་རང་ཐག་རང་ཆོད་དང་དབུ་མའི་ལམ་གྱི་ལྟ་བ་འཁྱེར་མཁན་འདུག ལམ་དབུ་མའི་ཡིན་ཟེར་མཁན་ནང་ལ་རང་ཐག་རང་ཆོད་ལ་རྒྱབ་སྐྱོར་གནང་མཁན་འདུག དབུ་མའི་ལམ་གྱི་ཚགས་པར་ཡིན་ཟེར་མཁན་དེ་ཚོའི་ནང་དབུ་མའི་ལམ་གྱི་ལྟ་བ་མ་ཡིན་པའི་གཞན་མིང་འཁྱེར་མཁན་དེ་འདྲ་འདུག དེ་ཚང་མར་བལྟས་ཡོང་དུས་ཡང་ན་རྐུབ་སྟེགས་ཆེད་ལངས་ཕྱོགས་ལ་འགྱུར་བ་གཏོང་གི་ཡོད་དམ། ཡང་ན་སྒྲིག་འཛུགས་ཁོང་རང་ལ་ལངས་ཕྱོགས་ཡོད་དམ་མེད། དབུ་མའི་ལམ་གྱི་སྒྲིག་འཛུགས་ཀྱི་ལས་འགན་འདི་མང་ཚོགས་ནང་སྔར་ལྷག་ཡོང་རྒྱུ་དང་། མ་འོངས་པར་ལས་འགུལ་ཤུགས་ཆེར་སྤེལ་ཏེ་མི་མང་ལ་བསམ་བློའི་གོ་རྟོགས་གསལ་པོ་ཞིག་དང་ཆབ་སྲིད་ཀྱི་ལངས་ཕྱོགས་གསལ་པོ་ཞིག་བཟོ་ཐུབ་རྒྱུའི་ཕན་ནུས་ལྡན་པ་ཞིག་ལ་ངོས་འཛིན་ཞུ་གི་ཡོད།